Οδηγίες για τη συγγραφή της εργασίας (Φεμινισμός και Δίκαιο)

Η συνήθης έκταση της εργασίας είναι 15-20 σελίδες. Το όριο αυτό δεν είναι περιοριστικό.

Κάθε εργασία περιλαμβάνει δύο μέρη. Το πρώτο μέρος είναι περιγραφικό και περιλαμβάνει στοιχεία για τον/την συγγραφέα, μια μικρή περίληψη του αντικειμένου της πραγματείας ή μια περίληψη της υπόθεσης (αν πρόκειται για λογοτεχνικό έργο ή επιστημονική δοκιμή), καθώς και όποια πληροφορία κρίνετε σκόπιμο να περιλάβετε και η οποία αναφέρεται στο ευρύτερο ιστορικό, κοινωνικό ή πολιτικό πλαίσιο της συγγραφής, ή στην απήχηση/ επίδραση του έργου που αποτελεί το αντικείμενο της εργασίας.

 Το δεύτερο μέρος της εργασίας είναι αναλυτικό: δηλαδή θα περιλαμβάνει τα πορίσματα της δημιουργικής ανάγνωσης στην οποία υποβάλατε το βιβλίο (πραγματεία/ λογοτεχνικό έργο) που επιλέξατε. Μην ξεχνάτε πως η εκ του σύνεγγυς ανάγνωση (close reading), η οποία σας ζητείται, γίνεται πάντοτε από την οπτική του φύλου (είναι δηλαδή ιδιαίτερα ευαίσθητη στο ζήτημα των έμφυλων ταυτοτήτων/ ρόλων και των μεταξύ τους σχέσεων) και προϋποθέτει την δική σας ευρηματικότητα ως προς τον τρόπο προσέγγισης. Τα πορίσματα στα οποία θα καταλήξετε μετά από αυτήν την ανάγνωση θα διαρθρωθούν /συστηματοποιθούν σε θεματικά κεφάλαια ή παραγράφους θα οποία θα εκθέσετε/αναπτύξετε στο δεύτερο μέρος της εργασίας. Οι απόψεις σας πρέπει να είναι θεμελιωμένες στο κείμενο στο οποίο και θα παραπέμπετε συγκεκριμένα είτε με τη μορφή υποσημειώσεων στο τέλος της κάθε σελίδας ή θα ενθέτετε αποσπάσματα του κειμένου στο σώμα του δικού σας κειμένου αναφέροντας βεβαίως τη σελίδα του κειμένου παραπομπής. Στο κείμενο αναφοράς να μην κάνετε υπερερμηνείες. Όλα τα έργα που σας έχουν προταθεί ανήκουν στον κανόνα της φεμινιστικής γραπτής παράδοσης και όλα είναι σημαντικά.

 Οι φοιτητές/τριες που έχουν επιλέξει ως θέμα εργασίας την ανάλυση ή κριτική προσέγγιση ενός επιστημονικού ζητήματος θα καταστρώσουν το πλάνο παρουσίασης της εργασίας τους ανάλογα με τον τρόπο που οι ίδιοι έχουν προκρίνει ( πχ. Θα μπορούσε, ως εισαγωγή, να υπάρχει ένα ιστορικό του προβλήματος ή μια απλή περιγραφή του).

Κάθε επιστημονική εργασία είναι ευνόητο ότι έχει μια βιβλιογραφική υποστήριξη. Ωστόσο, λόγω των ιδιαίτερων συνθηκών (κλειστές βιβλιοθήκες) η απαίτηση αυτή έχει μειωθεί στο ελάχιστο. Οι βιβλιογραφικές παραπομπές σημειώνονται με αρίθμηση και παρατίθενται στο τέλος της κάθε σελίδας του δικού σας κειμένου (Όνομα συγγραφέα, τίτλος βιβλίου ή άρθρου παραπομπής, (τίτλος επιστημονικού περιοδικού), έτος έκδοσης, τόπος έκδοσης, εκδοτικός οίκος). Στον βαθμό που η βιβλιογραφία περιλαμβάνεται σε σημειώσεις δεν χρειάζεται να παρατεθεί και στο τέλος της εργασίας συνολικά.

Στο εξώφυλλο της εργασίας θα υπάρχει υποχρεωτικά ο τίτλος της εργασίας σας, το ακαδημαϊκό εξάμηνο στο οποίο βρίσκεστε , τα δικά σας στοιχεία και ο αριθμός της φοιτητικής σας ταυτότητας (αρ. μητρώου). Επίσης στην αρχή της κάθε εργασίας θα υπάρχει ένας πίνακας περιεχομένων.

Να υπενθυμίσω πως η εργασία σας έχει την ουσιαστική βαθμολογική βαρύτητα, ωστόσο δεν είναι απαλλακτική. Η συμμετοχή στην γραπτή εξέταση του Ιουνίου είναι υποχρεωτική.

Η καθιερωμένη ημερίδα όπου παρουσιάζετε προφορικά με συντομία τις εργασίες σας συνήθως γίνεται μετά το πέρας της εξεταστικής περιόδου. Δεδομένης της μεγάλης προσέλευσης στο μάθημα την φετινή χρονιά ωστόσο θα χρειαστεί μια εβδομάδα η οποία θα αφιερωθεί στην παρουσίαση και συζήτηση των εργασιών. Σε κάθε περίπτωση πάντως πρέπει να γνωρίζετε πως επειδή οι εργασίες εμπλουτίζουν και προεκτείνουν την ύλη του μαθήματος αποτελούν συστατικό στοιχείο του και επομένως η συμμετοχή στις παρουσιάσεις και συζητήσεις των εργασιών είναι αναγκαίες και σημαντικές για την επιτυχή ολοκλήρωση της παρακολούθησης του μαθήματος. Θα ακολουθήσει νεώτερη ανακοίνωση επ’ αυτού.

Είμαι πάντοτε στη διάθεσή σας για οποιαδήποτε διευκρίνιση ή επίλυση απορίας.

Καλή συνέχεια και ΚΑΛΗ ΔΥΝΑΜΗ!

Μαρίνα Μαροπούλου